Po tym zo buchu wobmjezowanja w zwisku z koronapandemiju z wulkeho dźěla zběhnjene, so přiběrajcy kulturne zarjadowanja wotměwaja, štož so tež w Rozhledźe wotbłyšćuje. Tak wěnuje so Justyna Michniuk wustajeńcy Thomasa Kläbera „Wejsne wobraze – hynacej žywy byś“, kotruž su w Choćebuskim Serbskim muzeju hač do septembra pokazali a kotraž wuzběhuje při tym dokumentarisku hódnotu fotow w Delnjej Łužicy bydlaceho fotografa. Chrysta Meškankowa zaběra so z oratorijom „Hrodźišćo“. Za njón bě Měrćin Weclich hudźbu na teksty Madleny Nasticcyneje spisał, za aranžement bě Malte Rogacki zamołwity. Předstajili su twórbu bywši a nětčiši čłonojo I. Serbskeje kulturneje brigady pod nawodom Friedemanna Böhme zhromadnje z orchestrom SLA a band Malte Rogackeho spočatk septembra w Budyskej „Krónje“. Meškankowa konstatuje: „Chór smě ze swojim dirigentom tež tónraz na wulkotny wukon hordy być. A běše tohorunja zaso pytnyć, zo młodostnym tutón stil hudźby jara wotpowěduje.“
szl_Latn